NARIADENIE RADY (ES) č. 229/2008
z 10. marca 2008,
ktorým sa mení a dopĺňa nariadenie (ES) č. 533/2004 o založení partnerstiev v rámci procesu stabilizácie a pridruženia
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 181a ods. 2,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
V nariadení Rady (ES) č. 533/2004 (2) sa stanovuje, že partnerstvá sa vytvoria pre všetky krajiny západného Balkánu.
(2)
Európska rada na svojom zasadnutí v Bruseli v decembri 2005 rozhodla, že Bývalá juhoslovanská republika Macedónsko má byť kandidátskou krajinou na členstvo v Európskej únii.
(3)
Preto je vhodné stanoviť, že namiesto európskeho partnerstva by Európska únia vo svojich vzťahoch s Bývalou juhoslovanskou republikou Macedónsko mala uplatňovať prístupové partnerstvo a zodpovedajúcim spôsobom nariadenie (ES) č. 533/2004 zmeniť a doplniť.
(4)
Štátna únia Srbska a Čiernej Hory už neexistuje. Preto je vhodné nariadenie zmeniť a doplniť s cieľom zohľadniť skutočnosť, že Srbsko i Čierna hora sú dvoma nezávislými štátmi.
(5)
Nariadenie sa týka prístupových i európskych partnerstiev. Preto je potrebné zohľadniť túto skutočnosť v celom texte,
PRIJALA TOTO NARIADENIE:
Článok 1
Nariadenie (ES) č. 533/2004 sa týmto mení a dopĺňa takto:
1.
článok 1 sa nahrádza takto:
„Článok 1
Európske partnerstvá sa zakladajú pre Albánsko, Bosnu a Hercegovinu, Čiernu horu a Srbsko vrátane Kosova v zmysle rezolúcie Bezpečnostnej rady OSN 1244 z 10. júna 1999 (ďalej len ‚partneri‘). Európske partnerstvá poskytujú rámec zahŕňajúci priority vyplývajúce z analýzy situácie jednotlivých partnerov, na ktoré sa musí zamerať príprava na ďalšiu integráciu do Európskej únie na základe kritérií definovaných Európskou radou, ako aj pokrok dosiahnutý v rámci implementácie procesu stabilizácie a pridruženia, vrátane príslušných dohôd o stabilizácii a pridružení, a najmä v oblasti regionálnej spolupráce.“;
2.
článok 1a sa nahrádza takto:
„Článok 1a
V rámci procesu stabilizácie a pridruženia sa zakladajú prístupové partnerstvá pre Chorvátsko a Bývalú juhoslovanskú republiku Macedónsko. Prístupové partnerstvá poskytujú rámec zahŕňajúci priority vyplývajúce z analýzy situácie každej krajiny, na ktoré sa musí zamerať príprava na pristúpenie na základe kodanských kritérií definovaných Európskou radou, ako aj pokrok dosiahnutý v rámci implementácie procesu stabilizácie a pridruženia, vrátane dohôd o stabilizácii a pridružení uzavretých s týmito krajinami (3), a najmä v oblasti regionálnej spolupráce.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. marca 2008